**Marco Silva** (s. 12. heinäkuuta 1977) on portugalilainen jalkapallovalmentaja ja entinen puolustaja. Heinäkuusta 2021 lähtien hän on toiminut englantilaisseura Fulhamin päävalmentajana.

Ura pelaajana
-------------

Silva hankki jalkapallo-oppinsa CF Os Belenensesin joukkueessa, mutta pelasi seuran edustusmiehistössä vain ottelun. Hän siirtyi vuonna 1997 Atlético Clube de Portugaliin, josta edelleen CD Trofenseen. Silvan läpimurto Portugalin kentillä jäi tekemättä ja hän pelasi lähinnä maan alasarjoissa. Vuonna 2005 hän siirtyi GD Estoril Praiaan, jota edusti uransa viimeiset kuusi vuotta pelaten seuran paidassa 109 ottelua. Silva lopetti uransa vuonna 2011.

Ura valmentajana
----------------

Kesäkuussa 2011 Silva jatkoi uraansa Estoril Praian urheilutoimenjohtajana. Syyskuussa 2011 hän nousi seuran päävalmentajaksi. Hänen johdollaan seura hävisi vain kolme pelaamistaan 24 ottelusta ja nousi Segunda Ligan mestarina Primeira Ligaan kauden 2011/12 päätteeksi. Seuraavalla kaudella Silva luotsasi Estorilin liigassa viidenneksi, mikä oli seuran historian toiseksi paras sijoitus. Kaudella 2013/14 seura sijoittui vielä pykälää korkeammalle, eli neljänneksi. Kauden jälkeen menestysvalmentaja Silva jätti Estorilin.

Toukokuussa 2014 Silva teki nelivuotisen sopimuksen Sportingin kanssa. Debyyttikaudellaan Silva johdatti Sportingin Portugalin cupin mestariksi. Pokaali oli suurseuran ensimmäinen kuuteen vuoteen. Vain muutama päivä cup-voiton jälkeen Silva sai potkut.

Heinäkuussa 2015 Silva teki kaksivuotisen sopimuksen Olympiakosin kanssa. Suurseura jatkoi Silvan johdolla dominointiaan Kreikan kentillä ja pelasi ennätykselliset 17 perättäistä voitokasta ottelua. Joukkue varmisti 43. Kreikan mestaruuden kuusi kierrosta ennen kauden loppua. Kauden jälkeen Silva jätti tehtävänsä henkilökohtaisten syiden vuoksi.

Tammikuussa 2017 Silvasta tuli Englannin Valioliigan jumboksi juuttuneen Hull Cityn päävalmentaja loppukauden kattavalla sopimuksella. Silva luotsasi Hullin voittoon debyyttiottelussaan AFC Bournemouthia vastaan ja kevätkausi oli hänen alaisuudessaan syyskautta vahvempi. Kuusi voittoa Valioliigassa oli kuitenkin lopulta liian vähän ja Hull City putosi liigasta kuuden pisteen erolla Watfordiin. Silva ilmoitti kauden päätteeksi jättävänsä Hullin. Pari päivää myöhemmin Silva teki kaksivuotisen sopimuksen juuri liigassa säilyneen Watfordin kanssa.

Watfordin kausi lähti Silvan alaisuudessa vahvasti liikkeelle ja joukkue hävisi vain kolme kauden 10 ensimmäisestä Valioliiga-ottelusta. Watford voitti muun muassa Arsenalin ja pelasi tasan Liverpoolin kanssa. Hyvät esitykset saivat Evertonin kiinnostumaan portugalilaisvalmentajasta, mutta tämä ei jättänyt Watfordia. Neuvottelujen jälkeen Watford kuitenkin vajosi tappioputkeen, mikä pudotti seuran kauas europelitaistelusta. Lopulta seurajohto päätyi erottamaan Silvan 21. tammikuuta 2018. Seurajohto syytti potkuista Evertonin kiinnostusta Silvan palkkaamiseen ja sen mukanaan tuomaa epävarmuutta joukkueen pelaamiseen.

Toukokuussa 2018 Silva allekirjoitti sopimuksen Evertonin kanssa. Hän sai potkut joulukuussa 2019 Evertonin hävittyä kahdeksan ottelua 11 viimeisimmästä liigaottelustaan.

Heinäkuussa 2021 Silvasta tuli Englannin Mestaruussarjaan pudonneen Fulhamin päävalmentaja.

Meriitit
--------

* Kreikan mestaruus: 2016
* Portugalin cup: 2015
* Segunda Liga: 2012

Lähteet
-------

1. ↑  Marco Silva: Five things to know about the new Hull City manager
2. ↑  Silva, nuevo técnico del Sporting (Arkistoitu – Internet Archive)
3. ↑  Sporting dig deep to claim Portuguese Cup
4. ↑  Sporting despede Marco Silva quatro dias depois de ter vencido a Taça
5. ↑  Olympiacos appoint former Sporting coach Silva
6. ↑  Olympiacos's record winning league start ends
7. ↑  Olympiakos win record-extending 43rd Greek title
8. ↑  Olympiakos coach Silva quits, Victor Sanchez takes over
9. ↑  Tigers Appoint Marco Silva As New Head Coach (Arkistoitu – Internet Archive)
10. ↑  Hull City relegated from Premier League after thrashing at Crystal Palace
11. ↑  Marco Silva: Hull City manager resigns after the club's relegation
12. ↑  Marco Silva: Watford appoint former Hull boss as new head coach
13. ↑  Marco Silva: Everton could switch focus from Watford boss as they seek new manager
14. ↑  Silva: Watford blame Everton as they sack manager and hire Javi Gracia[vanhentunut linkki]
15. ↑  Silva Wants "Strong And Demanding" Everton Environment (Arkistoitu – Internet Archive)
16. ↑  Hunter, Andy: Everton sack Marco Silva and put Duncan Ferguson in temporary charge *The Guardian*.  5.12.2019. BBC. Viitattu 7.12.2019. (englanniksi)
17. ↑  Hunter, Andy: Fulham Appoint Marco Silva *fulhamfc.com*.  1.7.2021. Viitattu 23.1.2022. (englanniksi)

  


|  |  |  |
| --- | --- | --- |
| Edeltäjä:**Leonardo Jardim** | **Sportingin päävalmentaja**2014–2015 | Seuraaja:**Jorge Jesus** |

|  |  |  |
| --- | --- | --- |
| Edeltäjä:**Vítor Pereira** | **Olympiakosin päävalmentaja**2015–2016 | Seuraaja:**Víctor Sánchez** |

|  |  |  |
| --- | --- | --- |
| Edeltäjä:**Mike Phelan** | **Hull Cityn päävalmentaja**1–5/2017 | Seuraaja:**Leonid Slutski** |

|  |  |  |
| --- | --- | --- |
| Edeltäjä:**Walter Mazzarri** | **Watfordin päävalmentaja**6/2017–1/2018 | Seuraaja:**Javi Gracia** |

|  |  |  |
| --- | --- | --- |
| Edeltäjä:**Sam Allardyce** | **Evertonin päävalmentaja**2018–12/2019 | Seuraaja:**Carlo Ancelotti** |

|  |  |  |
| --- | --- | --- |
| Edeltäjä:**Scott Parker** | **Fulhamin päävalmentaja**2021– | Seuraaja:**–** |